b'\n_START_ARTICLE_\nUljas (urheilulehti)\n_START_PARAGRAPH_\nUljas oli Helsingiss\xc3\xa4 vuosina 1886\xe2\x80\x931887 ilmestynyt urheilulehti._NEWLINE_Alaotsikolla Urheuden ja reippauden edustaja ilmestynyt Uljas oli ensimm\xc3\xa4inen suomenkielinen urheilulehti, tosin sanaa urheilu ei tuolloin viel\xc3\xa4 k\xc3\xa4ytetty. Sen julkaisija ja toimittaja Onni Ruuth n\xc3\xa4ki urheilussa varsinkin nuorison terveyden kohentajan. Ruotsinkielisen Sportenin tavoin lehti keskittyi mets\xc3\xa4stykseen, purjehdukseen, soutuun, voimisteluun ja talviurheiluun sek\xc3\xa4 esitteli tunnettujen urheilijoiden el\xc3\xa4m\xc3\xa4kertoja. Kerran kuukaudessa ilmestynyt lehti sai ensimm\xc3\xa4isen\xc3\xa4 vuonnaan l\xc3\xa4hes 800 tilaajaa, mutta sen j\xc3\xa4lkeen m\xc3\xa4\xc3\xa4r\xc3\xa4 laski alle 500:n. Uljas lakkasi avustajien puutteeseen, toimittajan kiireisiin ja levikin v\xc3\xa4h\xc3\xa4isyyteen. Urheilun edist\xc3\xa4j\xc3\xa4ksi lupautui tuolloin sanomalehti Uusi Suometar.'